
Kompetenciaalapú humánerőforrás-fejlesztés a hallgatói érdekképviseletben

A dolgozat célja a Széchenyi István Egyetem Hallgatói Önkormányzatának vizsgálata humánerőforrás-menedzsment szempontjából, különös tekintettel a képzés és fejlesztés területére.
A kutatásomban két kutatási kérdést fogalmaztam meg:
RQ1: Milyen soft skill kompetenciák szükségesek a Hallgatói Képviselők számára a hatékony érdekképviseleti tevékenység ellátásához?
RQ2: Jelenleg hogy értékelik ezeket a kompetenciáikat?
A kutatás módszertanilag két fő pillérre épült: benchmarking és kérdőíves adatgyűjtés és elemzés. A benchmarking során olyan tudományos cikkeket kerestem, amelyek kifejezetten egyetemista hallgatók soft skill kompetenciamérésére irányulnak. Chan és Luk nemzetközi modellje alapján megalkottam saját kérdőívemet, amely a hallgatói képviselők kommunikációs, vezetői és szociális kompetenciáinak felmérésére szolgál.
A kutatásba a hallgatói képviselők csaknem fele bevonásra került, 1-6-os Likert értékelték saját kompetenciáikat. Az eredmények azt igazolják, hogy a képviselők erős soft skill kompetenciákkal rendelkeznek, mindhárom csoportban 1-1 kritikus pont van, amelyet érdemes célzottan fejleszteni. A kutatás azt is megerősítette, hogy a 180 fokos értékelési rendszer bevezetése szükséges lehet az önértékelés miatti torzítás kiküszöbölésére. A dolgozat hozzájárul egy személyre szabott mérőeszköz tökéletesítéséhez, amely támogatja a képviselők készségeinek célzott fejlesztését, elősegítve a szervezet fejlődését és a későbbi munkaerőpiaci sikerességet.



